Королик

Королик (Regulus regulus) є малый співавый птах з родины Sylviidae.

 Опис 

 Довжка тїла: 9 цм
 Роспятя крыл: 13-15 цм
 Вага: 5 ґ 

Королик є найменшый европскый птах із завалистым тїлом, релатівно куртым хвостом і тонкым, шпіцятым дзёбаком. Дорослый екземплар мать світло зеленый хырбет, голову ай хвіст, чорнобілы крыла, білый або зеленкастый бріх, чорный дзёбак а великы очі і выразну смугу на тимю лемовану чорным пірём. Самець мать тоту смугу помаранчовожовту, саміця жовту і менше выразну. Молоды екземплары суть подобны дорослым, але мають чісто зелену голову без выразного зафарблїня тимя. 

 Росшырїня 

Королик ся релатівно богато находить скоро в цїлій Европі і Малій Азії. Ізолованы популації жыють тыж в северній Азії а Северній Америцї. Сучасна европска популація є чіслена - рахує коло 37 - 70 000 000 екземпларів.https://web.archive.org/web/20080703224128/http://www.iucnredlist.org/search/details.php/52201/all 

В лїтї ся стримує в шпильковых, передовшыткым смерековых лїсах, часто ся обявує і в загородах і містьскых парках з достаточным поростом шпильковых стромів. Передовшыткым в часї зимы го можеме рідко обявити і в змішаных лїсах.

 Хованя 

Королика можеме дякуючі ёго малым розмірам і охранным фарбам збачіти лем даколи. Овелё частїше го можеме чути. Найчастїше почутельным голосовым проявом бывать мягке „сіі сі сі“. Подобно як синицї, к якым ся часто през зиму припоює, ся рушать дуже шыковно і на тонкых конарях стромів. 

Жывить ся дрібныма хробаками, їх ларвами і насїнями шпильковых стромів.

Гнїздить од апріля до юла. Будує собі скоро цїлком заперте гнїздо з вступнов дїров на верьху. Шторік мать дві зношкы по 8 аж 10 білых яєць із світло бурыма фляками о розмірах 13 × 10 мм. Час інкубації є 14 - 17 днїв. Молодята опущають гнїздо в 14. аж 15. днї жывота.

 Жрідла і референції 

 www.priroda.cz
 Biolib
 Dungel J., Hudec, K. (2001): Atlas птахů České a Slovenské republiky. Academia, Praha. ISBN 978-80-200-0927-2

Катеґорія:Птаство Підкарпатьской Руси